Ma vas ná rotte aan baba vreetDie bedjie waarin die seun gevind is. Foto: eNCA Die ma van ŉ sewe maande oue babaseuntjie wie se liggaam Sondag in Diepsloot, noord van Johannesburg, aangetref is, is Dinsdagaand in Randburg in hegtenis geneem. Kapt. Tsekiso Mofokeng, ŉ Gautengse polisiewoordvoerder, het Woensdag aan Maroela Media gesê die polisie gaan haar verklaring afneem, waarna ŉ datum vir haar hofverskyning bepaal gaan word. Sy word aanvanklik van kinderverwaarlosing aangekla. “Sy kan teregstaan op ander aanklagte, hangende die uitkoms van die kind se nadoodse ondersoek,” het hy gesê. Maroela Media het vroeër berig die kind se liggaam is Sondagoggend deur bure in die vrou se plakkershuis gevind. Die kind se een voet was weg. “Verdere ondersoek het daarop gedui dat rotte moontlik die kind se voet afgeknaag het,” het Mofokeng toe gesê. eNCA het ook berig dat daar verskeie byt- en knaagmerke aan die kind se liggaam was en dat die vel op die kind se gesig ook gevreet is. Lees ook: Polisie ondersoek kind se “rot-dood” Verminkte babalykie in Diepsloot opgespoor